PMIndiaData/PMIndiaSum huggingface dataset:
ଜାନୁୟାରୀ ୩ରେ ୧୦୮ତମ ଭାରତୀୟ ବିଜ୍ଞାନ କଂଗ୍ରେସକୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାନୁୟାରୀ ୩, ୨୦୨୩ ପୂର୍ବାହ୍ନ ୧୦.୩୦ରେ ଭିଡିଓ କନଫରେନ୍ସିଂ ମାଧ୍ୟମରେ ୧୦୮ତମ ଭାରତୀୟ ବିଜ୍ଞାନ କଂଗ୍ରେସ (ଆଇଏସସି)କୁ ସମ୍ବୋଧିତ କରିବେ । ଚଳିତ ବର୍ଷ ଆଇଏସସିର ମୁଖ୍ୟ ବିଷୟବସ୍ତୁ ରହିଛି “ନିରନ୍ତର ବିକାଶ ସହ ମହିଳା ସଶକ୍ତିକରଣରେ ବିଜ୍ଞାନ ଓ ପ୍ରଯୁକ୍ତି” । ନିରନ୍ତର ବିକାଶ, ମହିଳା ସଶକ୍ତିକରଣ ଏବଂ ଏହାକୁ ହାସଲ କରିବାରେ ବିଜ୍ଞାନ ଓ ପ୍ରଯୁକ୍ତିର ଭୂମିକା ସମ୍ପର୍କରେ ଆଲୋଚନା ଏଥିରେ ସାମିଲ ରହିବ । ପ୍ରତିଯୋଗୀମାନେ ଶିକ୍ଷା, ଗବେଷଣା ଓ ଉଦ୍ୟୋଗର ଉଚ୍ଚତମ ସ୍ତରରେ ଅଧିକରୁ ଅଧିକ ମହିଳାଙ୍କ ଭାଗିଦାରୀ ସମ୍ପର୍କରେ ଆଲୋଚନା କରିବା ସହିତ ଏସଟିଇଏମ (ବିଜ୍ଞାନ, ପ୍ରଯୁକ୍ତି, ଇଞ୍ଜିନିୟରିଂ ଓ ଗଣିତ) ଶିକ୍ଷା, ଗବେଷଣା ସୁଯୋଗ ଓ ଅର୍ଥନୈତିକ ଭାଗିଦାରୀରେ ମହିଳାଙ୍କୁ ଅଧିକ ସୁଯୋଗ ଦେବା ପାଇଁ ଅବସର ସନ୍ଧାନ କରିବେ । ବିଜ୍ଞାନ ଓ ପ୍ରଯୁକ୍ତି କ୍ଷେତ୍ରରେ ମହିଳାମାନଙ୍କ ଅବଦାନ ପ୍ରଦର୍ଶିତ କରିବା ପାଇଁ ଏକ ସ୍ୱତନ୍ତ୍ର କାର୍ଯ୍ୟକ୍ରମ ମଧ୍ୟ ଆୟୋଜିତ ହେବ, ଯେଉଁଥିରେ ବିଶିଷ୍ଟ ମହିଳା ବୈଜ୍ଞାନିକମାନେ ବକ୍ତୃତା ପ୍ରଦାନ କରିବେ । ଭାରତୀୟ ବିଜ୍ଞାନ କଂଗ୍ରେସ (ଆଇଏସସି) ସହ ଆଉ କିଛି କାର୍ଯ୍ୟକ୍ରମ ମଧ୍ୟ ଆୟୋଜିତ ହେବ । ଶିଶୁମାନଙ୍କ ମଧ୍ୟରେ ବୈଜ୍ଞାନିକ ଋଚି ଓ ଜିଜ୍ଞାସାକୁ ପ୍ରୋତ୍ସାହିତ କରିବା ପାଇଁ ଶିଶୁ ବିଜ୍ଞାନ କଂଗ୍ରେସ ମଧ୍ୟ ଆୟୋଜିତ ହେବ । ଜୈବ- ଅର୍ଥନୀତିକୁ ସମୃଦ୍ଧ କରିବା ସହ ଯୁବପୀଢିଙ୍କୁ ଚାଷ ପ୍ରତି ଆକୃଷ୍ଟ କରିବାକୁ କୃଷକ ବିଜ୍ଞାନ କଂଗ୍ରେସ ମଞ୍ଚ ପ୍ରଦାନ କରିବ । ଏହି ଅବସରରେ ଜନଜାତି ବିଜ୍ଞାନ କଂଗ୍ରେସ ମଧ୍ୟ ଆୟୋଜିତ ହେବ । ସ୍ଥାନୀୟ ପ୍ରାଚୀନ ଜ୍ଞାନ ପ୍ରଣାଳୀ ଓ ପ୍ରୟୋଗ ସହ ଜନଜାତି ମହିଳାଙ୍କ ସଶକ୍ତିକରଣର ବିଜ୍ଞାନଭିତ୍ତିକ ପ୍ରଦର୍ଶନ ପାଇଁ ଏହା ମଞ୍ଚ ପ୍ରଦାନ କରିବ । ୧୯୧୪ରେ ବିଜ୍ଞାନ କଂଗ୍ରେସର ପ୍ରଥମ ଅଧିବେଶନ ଆୟୋଜିତ ହୋଇଥିଲା । ଆଇଏସସିର ୧୦୮ତମ ବାର୍ଷିକ ଅଧିବେଶନ ଚଳିତ ବର୍ଷ ଶତବାର୍ଷିକୀ ପାଳନ କରୁଥିବା ରାଷ୍ଟ୍ରସନ୍ଥ ତୁକଦୋଜୀ ମହାରାଜ ନାଗପୁର ବିଶ୍ୱବିଦ୍ୟାଳୟରେ ଆୟୋଜିତ ହେବ ।
ଭାରତୀୟ ବିମାନବନ୍ଦର କର୍ତ୍ତୃପକ୍ଷଙ୍କ   ପରିଚାଳନା ବର୍ଗର କାର୍ଯ୍ୟନିର୍ବାହୀମାନଙ୍କୁ ଡିପିଇ ଦ୍ୱାରା ଧାର୍ଯ୍ୟ 50 ପ୍ରତିଶତ (ସଂଶୋଧନ-ପୂର୍ବ) ସୀମା ବ୍ୟତୀତ ଦିଆଯାଉଥିବା କେତେକ ସ୍ୱତନ୍ତ୍ର ଭତ୍ତାର ନିୟମିତକରଣକୁ କେବିନେଟ ମଞ୍ଜୁରି

ଭାରତୀୟ ବିମାନବନ୍ଦର ପ୍ରାଧିକରଣ (ଏଏଆଇ)ର ପରିଚାଳନା ଶ୍ରେଣୀର କର୍ମଚାରୀଙ୍କ କାର୍ଯ୍ୟନିର୍ବାହୀ ଯଥା ବିମାନ ଯାତାୟାତ ନିୟନ୍ତ୍ରଣ, ସଂଚାର ଅଧିକାରୀ ଏବଂ ପାଇଲଟମାନଙ୍କୁ ସାଧାରଣ ଉଦ୍ୟୋଗ ବିଭାଗ (ଡିପିଇ) ଦ୍ୱାରା ନିର୍ଦ୍ଧାରିତ 50 ପ୍ରତିଶତ (ସଂଶୋଧନ ପୂର୍ବରୁ)/25 ପ୍ରତିଶତ (ସଂଶୋଧିତ) ସୀମା ବ୍ୟତୀତ ଅତିରିକ୍ତ ଭାବେ ଦିଆଯାଉଥିବା କେତେ ସ୍ୱତନ୍ତ୍ର ଭତ୍ତାକୁ ନିୟମିତ କରାଯିବ । ଏ ସଂକ୍ରାନ୍ତ ପ୍ରସ୍ତାବକୁ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ମଞ୍ଜୁର କରିଛନ୍ତି । ଏହି ଭତ୍ତାଗୁଡ଼ିକ ମଧ୍ୟରେ ରେଟିଂ ଭତ୍ତା, କାର୍ଯ୍ୟଚାପ ଭତ୍ତା, ଦକ୍ଷତା ଭତ୍ତା, ଉଡ଼ାଣ ଭତ୍ତା ଏବଂ ପ୍ରଶିକ୍ଷକ ଭତ୍ତା ସାମିଲ ରହିଛି । କ୍ୟାବିନେଟ ଏଥିସହିତ ଏହି ଭତ୍ତାକୁ 35 ପ୍ରତିଶତ (ସଂଶୋଧିତ) ସୀମା ପରିଧିଠାରୁ ବାହାରେ ରଖିବାକୁ ମଞ୍ଜୁରି ଦେଇଛନ୍ତି । ଏମାନଙ୍କ ଚାକିରି କାଳରେ ଅନେକ ପ୍ରକାରର ଜଟିଳ କାର୍ଯ୍ୟ ସମ୍ପାଦନ କରିବାକୁ ହୋଇଥାଏ, ଏଥିପାଇଁ ବ୍ୟାପକ ଜ୍ଞାନ ଏବଂ ବିଶେଷଜ୍ଞତା ସହିତ ଜ୍ଞାନ ସମ୍ବନ୍ଧୀୟ ସ୍ୱତନ୍ତ୍ର କୌଶଳ (ସ୍ଥାନୀୟ ଧାରଣା, ସୂଚନାର ପ୍ରୋସେସିଂ, ତାର୍କିକ ଜ୍ଞାନ, ନିଷ୍ପତ୍ତି ନେବା, ସଂଚାର ସମ୍ବନ୍ଧୀୟ ଦିଗ ଏବଂ ମାନବୀୟ ସମ୍ପର୍କ)ର ବ୍ୟବହାରିକ ଉପଯୋଗ କରିବା ମଧ୍ୟ ଆବଶ୍ୟକ ହୋଇଥାଏ । ବିମାନ ଯାତାୟାତରେ ଅନେକଗୁଣା ବୃଦ୍ଧି ହୋଇଛି ଏବଂ ଏହି ବୈଷୟିକ କର୍ମଚାରୀମାନେ ଆକାଶରେ ଉଡ଼ାଣକୁ ଅତ୍ୟନ୍ତ ସୁରକ୍ଷିତ ରଖିଥାନ୍ତି । ତେଣୁ ଏହାକୁ ଧ୍ୟାନରେ ରଖି ଏହି ନିଷ୍ପତ୍ତି ନିଆଯାଇଛି । ଏହାର ଉଦ୍ଦେଶ୍ୟ ସର୍ବୋତମ ପ୍ରତିଭାଶାଳୀ ପ୍ରଫେସନାଲମାନଙ୍କୁ ଆକୃଷ୍ଟ କରିବା ଏବଂ ବର୍ତ୍ତମାନର ତାଲିମପ୍ରାପ୍ତ ଶ୍ରମ ଶକ୍ତିକୁ ବଜାୟ ରଖିବା, ଯଦ୍ଦ୍ୱାରା ବିମାନ ଯାତ୍ରା କରୁଥିବା ଲୋକମାନଙ୍କୁ ବିଶ୍ୱସ୍ତରୀୟ ସୁବିଧା ମିଳିପାରିବ ଏହି ପ୍ରଫେସନାଲମାନଙ୍କୁ ଉପଯୁକ୍ତ ପାରିଶ୍ରମିକ ଦିଆଯିବାର ଆବଶ୍ୟକତା ରହିଛି ।
ରାଜଘାଟରେ ମହାତ୍ମା ଗାନ୍ଧୀଙ୍କୁ ତାଙ୍କ ଜୟନ୍ତୀରେ ପୁଷ୍ପମାଲ୍ୟ ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଜଘାଟରେ ତାଙ୍କ ଜୟନ୍ତୀରେ ମହାତ୍ମା ଗାନ୍ଧୀଙ୍କୁ ପୁଷ୍ପମାଲ୍ୟ ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ରାଜଘାଟରେ ମହାତ୍ମା ଗାନ୍ଧୀଙ୍କୁ ପୁଷ୍ପମାଲ୍ୟ ଅର୍ପଣ କରାଯାଇଛି । ତାଙ୍କର ଆଦର୍ଶ ବିଶ୍ୱବ୍ୟାପୀ ପୁନର୍ବାର ଗତି କରୁଛି ଏବଂ ତାଙ୍କର ଚିନ୍ତାଧାରା ଲକ୍ଷ ଲକ୍ଷ ଲୋକଙ୍କୁ ଶକ୍ତି ଯୋଗାଇ ଦେଇଛି । ଗାନ୍ଧୀ ଜୟନ୍ତୀ ।”
ସମଗ୍ର ଭାରତରେ ହର ଘର ତ୍ରିରଙ୍ଗାକୁ ନେଇ ସୃଷ୍ଟି ଆବେଗର ଝଲକକୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶର ବିଭିନ୍ନ ସ୍ଥାନରୁ ହର ଘର ତ୍ରିରଙ୍ଗା ଅଭିଯାନ ପ୍ରତି ଲୋକଙ୍କ ଉତ୍ସାହର ଉଦାହରଣ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ଅଲୌକିକ ଦୃଶ୍ୟ! ଦେଶର ଜଳ, ସ୍ଥଳ ଏବଂ ଆକାଶରେ ତ୍ରିରଙ୍ଗାର ତରଙ୍ଗ ଦେଖି ପ୍ରତ୍ୟେକ ଭାରତୀୟ ଖୁସି ଅଛନ୍ତି । #HarGharTiranga” “ଏହି ଆବେଗ ପାଇଁ ଧନ୍ୟବାଦ! ତ୍ରିରଙ୍ଗା ପାଇଁ ଅପୂର୍ବ ସମ୍ମାନର ଏହି ସାହସିକ ଦୃଶ୍ୟ ଭାରତୀୟମାନଙ୍କର ଉତ୍ସାହ ଏବଂ ଉଦ୍ଦୀପନାକୁ ଦର୍ଶାଏ । #HarGharTiranga” “ଚମତ୍କାର! ଭାରତର ଭବିଷ୍ୟତର ନେତାମାନଙ୍କ ସହିତ ଭରପୂର ଏହିପରି ତ୍ରିରଙ୍ଗା ଯାତ୍ରା ସମସ୍ତଙ୍କୁ ଦେଶପ୍ରେମର ଭାବନାରେ ପରିପୂର୍ଣ୍ଣ କରିବାକୁ ଯାଉଛି । #HarGharTiranga” “ବିଶାଖାପାଟନମ୍ ଲୋକଙ୍କର ଏହା ଏକ ବଡ଼ ସାମୂହିକ ପ୍ରୟାସ । ମୁଁ ପ୍ରତି ଉତ୍ସାହକୁ ପ୍ରଶଂସା କରେ ।#HarGharTiranga” “ଲଦାଖରେ ଏକ ଉତ୍କୃଷ୍ଟ ପ୍ରୟାସ ଯାହା ହର ଘର ତ୍ରିରଙ୍ଗା ଆନ୍ଦୋଳନର ଆବେଗକୁ ଆଗକୁ ବଢାଇବ ବୋଲି ସେ କହିଛନ୍ତି ।
ଗାନ୍ଧୀନଗରଠାରେ ମହିଳା ସରପଞ୍ଚ ସମ୍ମେଳନରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜରାଟର ଗାନ୍ଧୀନଗରଠାରେ ମହିଳା ସରପଞ୍ଚମାନଙ୍କୁ ନେଇ ଆୟୋଜିତ ସମ୍ମେଳନ – ସ୍ୱଚ୍ଛ ଶକ୍ତି 2017 କାର୍ଯ୍ୟକ୍ରମରେ ଉଦ୍ବୋଧନ ଦେଇଥିଲେ । ଏହି ଅବସରରେ ସେ କହିଥିଲେ ଯେ ସ୍ୱଚ୍ଛ ଭାରତ ଅଭିଯାନରେ ମହିଳା ସରପଞ୍ଚମାନଙ୍କ ବଳିଷ୍ଠ ଯୋଗଦାନ ପ୍ରତି ସମ୍ମାନ ଜଣାଇବା ଲାଗି ଏହି କାର୍ଯ୍ୟକ୍ରମର ଆୟୋଜନ କରାଯାଉଛି । ସେ କହିଥିଲେ ଯେ 2019ରେ ମହାତ୍ମା ଗାନ୍ଧୀଙ୍କ 150ତମ ଜନ୍ମବାର୍ଷିକୀ ପାଳନ କରାଯିବ । ଗାନ୍ଧିଜୀ କହିଥିଲେ, ରାଜନୈତିକ ସ୍ୱାଧୀନତା ଅପେକ୍ଷା ସ୍ୱଚ୍ଛତା ଅଧିକ ଗୁରୁତ୍ୱପୂର୍ଣ୍ଣ । ସ୍ୱଚ୍ଛତା ଦିଗରେ ଆରମ୍ଭ ହୋଇଥିବା ଏହି ଅଭିଯାନକୁ ଆହୁରି ଆଗେଇ ନେବା ଲାଗି ପ୍ରଧାନମନ୍ତ୍ରୀ ଶ୍ରୀ ମୋଦୀ ସଭାରେ ଉପସ୍ଥିତ ମହିଳା ଜନପ୍ରତିନିଧିମାନଙ୍କୁ ଆହ୍ୱାନ ଜଣାଇଥିଲେ । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ ସ୍ୱଚ୍ଛତା ଆମ ସମସ୍ତଙ୍କର ଅଭ୍ୟାସ ହେବା ଉଚିତ୍ । ଆମେ ସ୍ୱଚ୍ଛତା ହାସଲ କଲେ ଏବଂ ମଇଳା ଓ ଅପରିଚ୍ଛନ୍ନତା ଦୂର କରିପାରିଲେ ଗରିବ ଲୋକମାନେ ବିଶେଷ ଉପକୃତ ହୋଇପାରିବେ । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ ଆଜିର ସଭାରେ ଯେଉଁ ମହିଳାମାନେ ସମ୍ମାନିତ ହୋଇଛନ୍ତି ସେମାନେ ଗ୍ରାମାଞ୍ଚଳରେ କିଭଳି ଏକ ସକାରାତ୍ମକ ପରିବର୍ତ୍ତନ ଆସିପାରିଛି ତା’ର ଅନେକ ଉଦାହରଣ ସୃଷ୍ଟି କରିଛନ୍ତି । ଶ୍ରୀ ନରେନ୍ଦ୍ର ମୋଦୀ ଏହି ଅବସରରେ ଆହୁରି କହିଥିଲେ ଯେ ମହିଳା ସରପଞ୍ଚମାନଙ୍କ ସମର୍ପଣ ସକାରାତ୍ମକ ପରିବର୍ତ୍ତନ ଆଣିପାରିଛି । ସେମାନେ ଗୁଣାତ୍ମକ ପରିବର୍ତ୍ତନ ଆଣିବାରେ ମଧ୍ୟ ସଫଳ ହେବେ ବୋଲି ପ୍ରଧାନମନ୍ତ୍ରୀ ଆଶା ପ୍ରକାଶ କରିଥିଲେ । ପକ୍ଷପାତମୂଳ ଚିନ୍ତାଧାରାକୁ ଗ୍ରହଣ କରାଯିବ ନାହିଁ ବୋଲି ମତବ୍ୟକ୍ତ କରି ପ୍ରଧାନମନ୍ତ୍ରୀ କହିଥିଲେ ଯେ ଉଭୟ ପୁଅ ଏବଂ ଝିଅଙ୍କୁ ଶିକ୍ଷାର ସମାନ ଅଧିକାର ମିଳିବା ଆବଶ୍ୟକ । ପ୍ରଯୁକ୍ତି ବିଦ୍ୟା ଗ୍ରାମାଞ୍ଚଳରେ ଅଭୂତପୂର୍ବ ପରିବର୍ତ୍ତନ ଆଣିପାରିବ ବୋଲି ପ୍ରଧାନମନ୍ତ୍ରୀ ମତପ୍ରକାଶ କରିଥିଲେ । ଏହି ଅବସରରେ ସମ୍ମାନିତ ବ୍ୟକ୍ତିବିଶେଷମାନେ ଦେଶ ପାଇଁ ପ୍ରେରଣାର ଉତ୍ସ ହେବେ ବୋଲି ପ୍ରଧାନମନ୍ତ୍ରୀ କହିଥିଲେ ।
ପଶ୍ଚିମ ପେରିଫେରାଲ ଏକ୍ସପ୍ରେସ ସଡକର କୁଣ୍ଡଲୀ-ମାନେସର ସେକ୍ସନ, ବଲ୍ଲବଗଡ଼-ମୁଜେସର ମେଟ୍ରୋ ଲିଙ୍କର ଉଦଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ହରିୟାଣାର ଗୁରୁଗ୍ରାମସ୍ଥିତ ସୁଲତାନପୁରଠାରେ କୁଣ୍ଡଲୀ-ମାନେସର-ପଲବଲ (କେଏମପି) ପଶ୍ଚିମ ପେରିଫେରାଲ ଏକ୍ସପ୍ରେସ ସଡକର କୁଣ୍ଡଲୀ-ମାନେସର ସେକ୍ସନର ଉଦଘାଟନ କରିଛନ୍ତି । ସେ ବଲ୍ଲବଗଡ଼-ମୁଜେସର ମେଟ୍ରୋ ଲିଙ୍କର ମଧ୍ୟ ଉଦଘାଟନ କରିଥିଲେ ଏବଂ ଏଥିସହିତ ସେ ଶ୍ରୀ ବିଶ୍ୱକର୍ମା କୌଶଳ ବିଶ୍ୱବିଦ୍ୟାଳୟର ଭିତ୍ତିପ୍ରସ୍ତର ସ୍ଥାପନ କରିଥିଲେ । ପ୍ରଧାନମନ୍ତ୍ରୀ ଏହି ଅବସରରେ ଉପସ୍ଥିତ ଜନସାଧାରଣଙ୍କୁ ଉଦବୋଧନ ଦେଇ କହିଥିଲେ ଯେ ଏକ୍ସପ୍ରେସୱେ ଏବଂ ମେଟ୍ରୋ ରେଳ ସଂଯୋଗୀକରଣ ଦ୍ୱାରା ହରିୟାଣାରେ ପରିବହନ କ୍ଷେତ୍ରରେ ବିଳ୍ପବ ଆସିପାରିବ । ସେ କହିଥିଲେ ଯେ ଶ୍ରୀ ବିଶ୍ୱକର୍ମା କୌଶଳ ବିଶ୍ୱବିଦ୍ୟାଳୟ ଦ୍ୱାରା ଏହି କ୍ଷେତ୍ରର ଯୁବକମାନେ ବ୍ୟାପକ ଭାବେ ଲାଭାନ୍ୱିତ ହେବେ । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ଏହା ସୁନିଶ୍ଚିତ କରିଥିଲେ ଯେ କେଏମପି ଏକ୍ସପ୍ରେସ ୱେ ପ୍ରକଳ୍ପର ନିର୍ମାଣ କାର୍ଯ୍ୟ ପ୍ରାଥମିକତା ଆଧାରରେ ସମ୍ପୂର୍ଣ୍ଣ କରାଯିବ । ସେ କହିଥିଲେ ଯେ ଏକ୍ସପ୍ରେସ ୱେ ଦିଲ୍ଲୀ ଏବଂ ଏହାର ଆଖପାଖ ଅଂଚଳରେ ପ୍ରଦୂଷଣ କମାଇବାରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବ । ପ୍ରଧାନମନ୍ତ୍ରୀ ଏହା ମଧ୍ୟ କହିଥିଲେ ଯେ ଏହାଦ୍ୱାରା ସହଜ ଜୀବନ ଧାରଣ ସୁନିଶ୍ଚିତ ହେବ ଏବଂ ଏଥିସହିତ ପରିବେଶ ଅନୁକୂଳ ପରିସ୍ଥିତିରେ ଯାତାୟାତ କରିବା ସମ୍ଭବ ହୋଇପାରିବ । ପ୍ରଧାନମନ୍ତ୍ରୀ ପରିବହନ ଜରିଆରେ ଯୋଗାଯୋଗର ଗୁରୁତ୍ୱ ଉପରେ ଜୋର ଦେଇ କହିଥିଲେ ଯେ ଏହା ସମୃଦ୍ଧି, ସଶକ୍ତିକରଣ ଏବଂ ସୁଗମତାର ଏକ ମାଧ୍ୟମ ଅଟେ । ସେ କହିଥିଲେ ଯେ ବର୍ତ୍ତମାନ ନିର୍ମାଣ କରାଯାଉଥିବା ବିଭିନ୍ନ ରାଜପଥ, ମେଟ୍ରୋ ଏବଂ ଜଳମାର୍ଗ ଦ୍ୱାରା ବିଶେଷ କରି ଉତ୍ପାଦନ, ନିର୍ମାଣ ଏବଂ ସେବା କ୍ଷେତ୍ରରେ ନିଯୁକ୍ତି ସୁଯୋଗ ସୃଷ୍ଟି ହେବ । ସେ ଏହା ମଧ୍ୟ ଉଲ୍ଲେଖ କରିଥିଲେ ଯେ ବର୍ତ୍ତମାନ ଦୈନିକ 27 କିଲୋମିଟର ଲମ୍ବ ରାଜପଥର ନିର୍ମାଣ କରାଯାଉଛି, 2014ରେ ରାଜପଥ ନିର୍ମାଣର ଦୈନିକ ଗତି ମାତ୍ର 12 କିଲୋମିଟର ଥିଲା । ସେ କହିଥିଲେ ଯେ ଏହା ଭାରତରେ ବ୍ୟାପକ ପରିବର୍ତ୍ତନ ଆଣିବା ଲାଗି କେନ୍ଦ୍ର ସରକାରଙ୍କ ସଂକଳ୍ପ ଏବଂ ଦୃଢ଼ ଇଚ୍ଛାଶକ୍ତିକୁ ଦର୍ଶାଉଛି । ପ୍ରଧାନମନ୍ତ୍ରୀ କହିଥିଲେ ଯେ ସରକାର ଯୁବଗୋଷ୍ଠୀର ଆଶାଆକାଂକ୍ଷା ପୂରଣ କରିବା ଲାଗି ପ୍ରତିବଦ୍ଧ । ସେ ଆଶା ବ୍ୟକ୍ତ କରିଥିଲେ ଯେ ଶ୍ରୀ ବିଶ୍ୱକର୍ମା କୌଶଳ ବିଶ୍ୱବିଦ୍ୟାଳୟ ଯୁବକମାନଙ୍କ ଦକ୍ଷତା ବୃଦ୍ଧି ଦିଗରେ ଗୁରୁତ୍ୱପୂର୍ଣ୍ଣ ଭୂମିକା ତୁଲାଇବ, ଯାହାଦ୍ୱାରା ସେମାନେ ନୂତନ ସୁଯୋଗର ଲାଭ ପାଇପାରିବେ । ପ୍ରଧାନମନ୍ତ୍ରୀ କେନ୍ଦ୍ର ସରକାରଙ୍କ ସଂକଳ୍ପକୁ ସଫଳତା ପୂର୍ବକ ସାକାର କରିବା ଲାଗି ହରିୟାଣା ରାଜ୍ୟ ସରକାରଙ୍କ ଦ୍ୱାରା କରାଯାଉଥିବା ପ୍ରୟାସର ଭୂରି ଭୂରି ପ୍ରଶଂସା କରିଥିଲେ । ସେ ଦେଶ, ବିଶେଷ କରି କ୍ରୀଡ଼ା କ୍ଷେତ୍ରରେ ହରିୟାଣାର ଯୁବକମାନଙ୍କ ଉଲ୍ଲେଖନୀୟ ଯୋଗଦାନକୁ ମଧ୍ୟ ପ୍ରଶଂସା କରିଥିଲେ ।
କୁଏତର ପ୍ରଧାନମନ୍ତ୍ରୀ ଭାବରେ ନିଯୁକ୍ତ ହୋଇଥିବା ମହାମହିମ ଶେଖ ଅହମ୍ମଦ ନୱାଫ ଅଲ ଅହମ୍ମଦ ଅଲ-ସାବହଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କୁଏତର ପ୍ରଧାନମନ୍ତ୍ରୀ ଭାବରେ ନିଯୁକ୍ତ ହୋଇଥିବାରୁ ମହାମହିମ ଶେଖ ଅହମ୍ମଦ ନୱାଫ ଅଲ ଅହମ୍ମଦ ଅଲ–ସବାହଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ମୋଦୀ ଟୁଇଟ୍‍ କରିଛନ୍ତି: “କୁଏତର ପ୍ରଧାନମନ୍ତ୍ରୀ ଭାବରେ ନିଯୁକ୍ତ ହୋଇଥିବାରୁ ମହାମହିମ ଶେଖ ଅହମ୍ମଦ ନୱାଫ ଅଲ ଅହମ୍ମଦ ଅଲ–ସବାହଙ୍କୁ ମୋର ଅଭିନନ୍ଦନ ଓ ଶୁଭେଚ୍ଛା । ଆମର ଉତ୍ତମ ଦ୍ୱିପାକ୍ଷିକ ସମ୍ପର୍କକୁ ଆହୁରି ମଜବୁତ ତଥା ବିସ୍ତାର କରିବା ପାଇଁ ମୁଁ ତାଙ୍କ ସହ କାମ କରିବାକୁ ଅପେକ୍ଷା କରିଛି ।”
ଅକ୍ଷୟ ତୃତୀୟା ଅବସରରେ ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଷୟ ତୃତୀୟା ଅବସରରେ ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ସେ ଆହୁରି ମଧ୍ୟ ଇଚ୍ଛା କରିଛନ୍ତି ଯେ ଏହି ବିଶେଷ ଦିନଟି ସମସ୍ତଙ୍କ ଜୀବନରେ ସମୃଦ୍ଧତା ଆଣିଦେଉ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆପଣ ସମସ୍ତଙ୍କୁ ଅକ୍ଷୟ ତୃତୀୟାର ବହୁତ ବହୁତ ଶୁଭେଚ୍ଛା । ଅକ୍ଷୟ ତୃତୀୟାର ଶୁଭେଚ୍ଛା । ମୁଁ ପ୍ରାର୍ଥନା କରୁଛି ଯେ ଏହି ବିଶେଷ ଦିନଟି ସମସ୍ତଙ୍କ ଜୀବନରେ ସମୃଦ୍ଧତା ଅଣିଦେଉ ।”
ନାବାର୍ଡକୁ ବଜାରରୁ ସ୍ୱଳ୍ପମିଆଦୀ ଋଣ ଉଠାଣ ଲାଗି କ୍ୟାବିନେଟର ଅନୁମତି,

ନାବାର୍ଡର ସ୍ୱଳ୍ପମିଆଦୀ ଋଣ ଉଠାଣ ସମ୍ପର୍କରେ କ୍ୟାବିନେଟ କେତେକ ଗୁରୁତ୍ୱପୂର୍ଣ୍ଣ କାର୍ଜ୍ୟୋତ୍ତର ନିଷ୍ପତ୍ତି ଗ୍ରହଣ କରିଛନ୍ତି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି :- 1. ଜାତୀୟ କୃଷି ଓ ଗ୍ରାମ୍ୟ ଉନ୍ନୟନ ବ୍ୟାଙ୍କ – ନାବାର୍ଡ ବଜାରରୁ ପ୍ରଚଳିତ ସୁଧ ହାରରେ ପ୍ରାୟ 20 ହଜାର କୋଟି ଟଙ୍କାର ସ୍ୱଳ୍ପମିଆଦୀ ଋଣ ଉଠାଇବ । ଏହି ଋଣ ଅର୍ଥ ସମବାୟ ବ୍ୟାଙ୍କ ମାନଙ୍କୁ 4.5 ପ୍ରତିଶତ ସୁଧରେ ପ୍ରଦାନ କରାଯିବ । 2. ଏହାଛଡା ନାବାର୍ଡକୁ ବଜେଟ ସହାୟତା ମାଧ୍ୟମରେ ଅତିରିକ୍ତ 2 ହଜାର କୋଟି ଟଙ୍କାର ମୂଳଧନ ପ୍ରଦାନ କରାଯିବ । ପ୍ରଥମେ 2016-17 ଆର୍ଥିକ ବର୍ଷରେ ହିଁ 5 ଶହ କୋଟି ଟଙ୍କାର ଅତିରିକ୍ତ ମୂଳଧନ ମଞ୍ଜୁର କରାଯିବ । 3. କୃଷି, ସମବାୟ ଏବଂ କୃଷକ କଲ୍ୟାଣ ବିଭାଗର ପ୍ରଚଳିତ ସ୍କିମ ଅନୁସାରେ ନାବାର୍ଡକୁ ପ୍ରଶାସନିକ ଖର୍ଚ୍ଚ ସ୍ୱରୂପ 0.2 ପ୍ରତିଶତ ଏବଂ ସୁଧ ସବସିଡି ବାବଦରେ 1.8 ପ୍ରତିଶତ ସହାୟତା ପ୍ରଦାନ କରାଯିବ । ତେବେ ବଜାରରୁ ନାବାର୍ଡ କେଉଁ ହାରରେ ପାଣ୍ଠି ଯୋଗାଡ କରୁଛି ତାକୁ ଆଧାର କରି ସୁଧ ସବସିଡି ପ୍ରଦାନ କରାଯିବ । 4. ଆଉ ଏକ ଗୁରୁତ୍ୱପୂର୍ଣ୍ଣ କ୍ୟାବିନେଟ ନିଷ୍ପତ୍ତି ହେଲା ଯେ, ନାବାର୍ଡ କାର୍ଯ୍ୟକ୍ଷମ ଥିବା ସାଧାରଣ କିଷାନ କ୍ରେଡିଟ କାର୍ଡଗୁଡିକୁ ତ୍ୱରିତ ଓ ଅଗ୍ରାଧିକାର ଭିତ୍ତିରେ “ରୂପେ” କାର୍ଡ (RuPay Card) ଏବଂ ଏଟିଏମ ସୁବିଧାଯୁକ୍ତ କିଷାନ କ୍ରେଡିଟ କାର୍ଡ ଭାବେ ପରିବର୍ତ୍ତନ କରିବାରେ ସହାୟତା କରିବ । ଏବେ ଆଂଚଳିକ ଗ୍ରାମ୍ୟ ବ୍ୟାଙ୍କ ଏବଂ ସମବାୟ ବ୍ୟାଙ୍କମାନେ ଚାଷୀଙ୍କ କିଷାନ କ୍ରେଡିଟ କାର୍ଡକୁ “ରୂପେ” କାର୍ଡ ଏବଂ ଏଟିଏମ ସୁବିଧାଯୁକ୍ତ କିଷାନ କ୍ରେଡିଟ୍ କାର୍ଡରେ ପରିଣତ କରୁଛନ୍ତି । ଅନୁକୂଳ ମୌସୁମୀ ପ୍ରବାହ ଏବଂ ଅଧିକ କୃଷି ଋଣ ଉଠାଣର ସମ୍ଭାବନାକୁ ଦୃଷ୍ଟିରେ ରଖି ଫସଲ ଉତ୍ପାଦନ ବୃଦ୍ଧି କରିବା ସକାଶେ ଚାଷୀମାନଙ୍କୁ ଅଧିକରୁ ଅଧିକ ସମବାୟ ଋଣ ପ୍ରଦାନର ଆବଶ୍ୟକତା ଉପୁଜିଛି । ଏଣୁ ନାବାର୍ଡ ସହଯୋଗରେ ଏବଂ ସମବାୟ ବ୍ୟାଙ୍କମାନଙ୍କ ମାଧ୍ୟମରେ ଚାଷୀଙ୍କୁ କୃଷି କାର୍ଯ୍ୟ ବ୍ୟାପକ କରିବା ଲାଗି ଆର୍ଥିକ ସହଯୋଗକୁ ପରିବ୍ୟାପ୍ତ କରିବାକୁ ପଡିବ । ଆଜିର କ୍ୟାବିନେଟ ନିଷ୍ପତ୍ତି ବଳରେ ନାବାର୍ଡ ବଜାରରୁ ଅଧିକ ଋଣ ଉଠାଇବା ସହ ସମବାୟ ବ୍ୟାଙ୍କମାନଙ୍କୁ କମ ସୁଧରେ ଋଣ ସହାୟତା ଦେବ । ସେହିପରି “ରୂପେ” କାର୍ଡ ଏବଂ ଏଟିଏମ ସୁବିଧାଯୁକ୍ତ କିଷାନ କ୍ରେଡିଟ୍ କାର୍ଡ ଚାଷୀ ସମାଜକୁ ସହଜରେ କୃଷି ଋଣ ଉପଲବ୍ଧ କରାଇବାରେ ବିଶେଷ ଭାବେ ସହାୟକ ହେବ । ଅଧିକନ୍ତୁ ଏହା ଡିଜିଟାଲ ଇଣ୍ଡିଆ ଅଭିଯାନ ତଥା ନଗଦମୁକ୍ତ କାରବାରକୁ ପ୍ରୋତ୍ସାହିତ କରିବ ।
ପ୍ରଧାନମନ୍ତ୍ରୀ ସନ୍ଥ କବୀର ନଗର ଗସ୍ତ କରିବେ ଆସନ୍ତାକାଲି (ଜୁନ 28, 2018)

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 2018 ଜୁନ 28 ତାରିଖରେ ଉତ୍ତର ପ୍ରଦେଶର ସନ୍ଥ କବୀର ନଗର ଗସ୍ତ କରିବେ । ମହାନ ସନ୍ଥ ଏବଂ କବି କବୀରଙ୍କ 500ତମ ଶ୍ରାଦ୍ଧ ବାର୍ଷିକ ଅବସରରେ ପ୍ରଧାନମନ୍ତ୍ରୀ ତାଙ୍କ ସମାଧିରେ ଶ୍ରଦ୍ଧା ସୁମନ ଅର୍ପଣ କରିବେ । ସେ ସନ୍ଥ କବୀରଙ୍କ ମଜାରରେ ଚାଦର ଅର୍ପଣ କରିବେ। ପ୍ରଧାନମନ୍ତ୍ରୀ ସନ୍ଥ କବୀର ଗୁମ୍ଫାକୁ ଯିବେ ଏବଂ ଫଳକ ଉନ୍ମୋଚନ ପୂର୍ବକ କବୀର ଏକାଡେମୀର ଆଧାରଶିଳା ସ୍ଥାପନ କରିବେ, ଯେଉଁ ଏକାଡେମୀ ଏହି ମହାନ ସନ୍ଥଙ୍କର ଶିକ୍ଷା ଏବଂ ଚିନ୍ତାଧାରାକୁ ବିଶେଷ ଗୁରୁତ୍ୱ ପ୍ରଦାନ କରିବ । ପରେ ପ୍ରଧାନମନ୍ତ୍ରୀ ମଘରଠାରେ ଆୟୋଜିତ ଏକ ସାଧାରଣ ସଭାକୁ ସମ୍ବୋଧିତ କରିବା ସହ ସାଂସ୍କୃତିକ କାର୍ଯ୍ୟକ୍ରମ ଦେଖିବେ ।
ସାଇବର ସୁରକ୍ଷା କ୍ଷେତ୍ରରେ ଭାରତ-ମରୋକ୍କୋ ସହଯୋଗ ବୁଝାମଣା-ଦସ୍ତାବିଜ ବିଷୟରେ କ୍ୟାବିନେଟଙ୍କୁ ଅବଗତ କରାଗଲା

ସାଇବର ସୁରକ୍ଷା କ୍ଷେତ୍ରରେ ଭାରତ ଏବଂ ମରୋକ୍କୋ ମଧ୍ୟରେ ସହଯୋଗ ଲାଗି ବୁଝାମଣା-ଦସ୍ତାବିଜ ସମ୍ପର୍କରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟଙ୍କୁ ଅବଗତ କରାଯାଇଥିଲା । ବୁଝାମଣା-ଦସ୍ତାବିଜ 25 ସେପ୍ଟେମ୍ବର, 2018ରେ ସ୍ୱାକ୍ଷରିତ ହୋଇଥିଲା । ବୁଝାମଣା-ଦସ୍ତାବିଜର ଉଦ୍ଦେଶ୍ୟ ଭାରତ ଏବଂ ମରୋକ୍କୋ ମଧ୍ୟରେ ସୁରକ୍ଷା ସମ୍ବନ୍ଧୀୟ ଘଟଣାର ଚିହ୍ନଟ, ସମାଧାନ ଏବଂ ନିରାକରଣରେ ଅଭିଜ୍ଞତା ତଥା ଜ୍ଞାନର ବିନିମୟ ପାଇଁ ନିବିଡ଼ ସହଯୋଗକୁ ପ୍ରୋତ୍ସାହିତ କରିବା । ବୁଝାମଣା-ଦସ୍ତାବିଜକୁ ଲାଗୁ କରିବାର ଫଳସ୍ୱରୂପ ସାଇବର ସୁରକ୍ଷା କ୍ଷେତ୍ରରେ ମରୋକ୍କୋ ସହିତ ସଂସ୍ଥାଗତ ଏବଂ କ୍ଷମତା ନିର୍ମାଣ ଜରିଆରେ ଗୁରୁତ୍ୱପୂର୍ଣ୍ଣ ପାରସ୍ପରିକ ଲାଭ ହାସଲ ହେବ ।
ପ୍ରୟାଗରାଜ ଗସ୍ତରେ ଯିବେ ପ୍ରଧାନମନ୍ତ୍ରୀ ଶ୍ରୀ ମୋଦୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କର ଡିସେମ୍ବର ୨୧ ତାରିଖ ମଙ୍ଗଳବାର ଦିନ ପ୍ରୟାଗରାଜ ଗସ୍ତ କାର୍ଯ୍ୟକ୍ରମ ରହିଛି । ଏହି ଗସ୍ତର ସ୍ୱାତନ୍ତ୍ର୍ୟ ହେଉଛି ୨ ଲକ୍ଷରୁ ଅଧିକ ମହିଳା ପ୍ରଧାନମନ୍ତ୍ରୀଙ୍କ ଏହି କାର୍ଯ୍ୟକ୍ରମରେ ଯୋଗଦେବେ । ତୃଣମୂଳ ସ୍ତରରୁ ମହିଳାମାନଙ୍କୁ ସଶକ୍ତ କରିବା ନିମିତ୍ତ ପ୍ରଧାନମନ୍ତ୍ରୀଙ୍କର ରହିଥିବା ଲକ୍ଷ୍ୟକୁ ପୂରଣ କରିବା ଏହି କାର୍ଯ୍ୟକ୍ରମର ଉଦ୍ଦେଶ୍ୟ । ଏହି ଅବସରରେ ସ୍ୱୟଂ ସହାୟକ ଗୋଷ୍ଠୀଗୁଡ଼ିକର ୧୬ ଲକ୍ଷ ମହିଳାଙ୍କର କଲ୍ୟାଣ ପାଇଁ ୧ ହଜାର କୋଟି ଟଙ୍କା ପ୍ରଦାନ କରାଯିବ । ବ୍ୟବସାୟିକ ପ୍ରତିନିଧି- ‘ସଖୀ’ମାନଙ୍କୁ ପ୍ରଥମ ମାସର ବୃତ୍ତି ପ୍ରଦାନ କରାଯିବ । ଏଥିସହିତ ପ୍ରଧାନମନ୍ତ୍ରୀ କନ୍ୟା ସୁମଙ୍ଗଳ ଯୋଜନାରେ ୧ ଲକ୍ଷ ହିତାଧିକାରୀଙ୍କୁ ଆର୍ଥିକ ସହାୟତା ଦିଆଯିବ । ଏହି ଅବସରରେ ପ୍ରଧାନମନ୍ତ୍ରୀ ୨ଶହରୁ ଅଧିକ ଅତିରିକ୍ତ ପୁଷ୍ଟି ପ୍ରସ୍ତୁତି କେନ୍ଦ୍ରସମୂହର ଶିଳାନ୍ୟାସ କରିବେ । ପ୍ରଧାନମନ୍ତ୍ରୀଙ୍କ ଏହି କାର୍ଯ୍ୟକ୍ରମ ଅପରାହ୍ଣ ପ୍ରାୟ ଗୋଟାଏରେ ଆରମ୍ଭ ହେବ । ପ୍ରଧାନମନ୍ତ୍ରୀଙ୍କ ମହିଳାମାନଙ୍କୁ ସଶକ୍ତ କରିବା ସ୍ୱପ୍ନ ପୂରଣ ଦିଗରେ ସେମାନଙ୍କୁ ଆବଶ୍ୟକୀୟ କୌଶଳ ଶିକ୍ଷା ଦେବା, ପ୍ରୋତ୍ସାହନ ଯୋଗାଇବା ଏବଂ ଭିତ୍ତିଭୂମି ଯୋଗାଇବା ଆଦି କରାଯିବ । ଦୀନଦୟାଲ ଅନ୍ତ୍ୟୋଦୟ ଯୋଜନା-ଜାତୀୟ ଗ୍ରାମୀଣ ଜୀବିକା ମିଶନ ଅଧୀନରେ ସ୍ୱୟଂ ସହାୟକ ଗୋଷ୍ଠୀର ୧୬ ଲକ୍ଷ ମହିଳା ସଦସ୍ୟଙ୍କ ବ୍ୟାଙ୍କ୍ ଖାତାକୁ ଏହି ଅର୍ଥ ସିଧାସଳଖ ଯିବ । ପ୍ରାୟ ୮୦ ହଜାର ସ୍ୱୟଂ ସହାୟକ ଗୋଷ୍ଠୀଙ୍କୁ ପ୍ରୋତ୍ସାହନ ପାଣ୍ଠି ବାବଦରେ ଲକ୍ଷେ ୧୦ ହଜାର ଟଙ୍କା ଏବଂ ୬୦ ହଜାର ସ୍ୱୟଂ ସହାୟକ ଗୋଷ୍ଠୀଙ୍କୁ ଚଳନ୍ତି ପୁଞ୍ଜି ବାବବରେ ୧୫ ହଜାର ଟଙ୍କା ଲେଖାଏଁ ଦିଆଯିବ । ଏଥିସହିତ ପ୍ରତି ବ୍ୟବସାୟିକ ପ୍ରତିନିଧି ‘ସଖୀ’ଙ୍କୁ ପ୍ରଥମ ମାସର ବୃତ୍ତି ୪ ହଜାର ଟଙ୍କା ଲେଖାଏଁ ୨୦ ହଜାର ‘ସଖୀ’ଙ୍କ ବ୍ୟାଙ୍କ ଖାତାକୁ ଯିବ । ସମାଜର ତୃଣମୂଳ ସ୍ତରରେ ଆର୍ଥିକ ସେବା ଯୋଗାଇବା ନିମିତ୍ତ ଏହି ‘ସଖୀ’ମାନଙ୍କୁ ୬ ମାସ ପାଇଁ ୪ ହଜାର ଟଙ୍କା ଲେଖାଏଁ ମାସିକ ବୃତ୍ତି ଦେବା ପରେ ସେମାନେ ଯୋଗାଉଥିବା ବିଭିନ୍ନ ଆର୍ଥିକ ସେବା ବାବଦରେ ପ୍ରୋତ୍ସାହନ ଅର୍ଥ ପାଇବେ । ମୁଖ୍ୟମନ୍ତ୍ରୀ କନ୍ୟା ସୁମଙ୍ଗଳ ଯୋଜନାରେ ୧ ଲକ୍ଷରୁ ଊର୍ଦ୍ଧ୍ୱ ହିତାଧିକାରୀଙ୍କୁ ୨୦ କୋଟିରୁ ଅଧିକ ଟଙ୍କା ସେମାନଙ୍କ ବ୍ୟାଙ୍କ ଖାତାକୁ ଯିବ । କନ୍ୟା ଶିଶୁମାନଙ୍କ ପାଇଁ ଜନ୍ମ ସମୟରେ ୨ ହଜାର ଟଙ୍କା, ୧ବର୍ଷ ପୂର୍ଣ୍ଣ ହେବା ସହ ସବୁ ଟିକା ନେବା ସରିବା ପରେ ୧ ହଜାର ଟଙ୍କା, ପ୍ରଥମ ଶ୍ରେଣୀରେ ନାମ ଲେଖା ସମୟରେ ୨ ହଜାର ଟଙ୍କା, ଷଷ୍ଠ ଶ୍ରେଣୀରେ ନାମଲେଖା ସମୟରେ ୨ ହଜାର ଟଙ୍କା, ନବମ ଶ୍ରେଣୀ ନାମଲେଖା ସମୟରେ ୩ ହଜାର ଟଙ୍କା, ଦ୍ୱାଦଶ ପରେ ଡିଗ୍ରୀ କିମ୍ବା ଡିପ୍ଲୋମା ପାଠ୍ୟକ୍ରମରେ ନାମଲେଖା ସମୟରେ ୫ ହଜାର ଟଙ୍କା, ଏହିପରି ଜୀବନର ବିଭିନ୍ନ ଅବସ୍ଥାରେ ପ୍ରତି କନ୍ୟାଙ୍କୁ ୧୫ ହଜାର ଟଙ୍କା ଦିଆଯିବ । ରାଜ୍ୟର ୬ ଶହ ବ୍ଲକରେ ଚାଲିଥିବା ସମନ୍ୱିତ ଶିଶୁ ବିକାଶ ଯୋଜନା ଅଧୀନରେ ୨୦୨ଟି ଅତିରିକ୍ତ ପୁଷ୍ଟି ପ୍ରସ୍ତୁତି କେନ୍ଦ୍ର ନିର୍ମାଣ ନିମିତ୍ତ ଶିଳାନ୍ୟାସ କରାଯିବ । ସ୍ୱୟଂ ସହାୟକ ଗୋଷ୍ଠୀ ଦ୍ୱାରା ପରିଚାଳିତ ହେବାକୁ ଥିବା ପ୍ରତି କେନ୍ଦ୍ର ନିର୍ମାଣ ବାବଦରେ ୧ କୋଟି ଟଙ୍କା ଲେଖାଏଁ ଖର୍ଚ୍ଚ କରାଯିବ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଓବିସି ସାଂସଦ ଓ ନେତୃମଣ୍ଡଳୀ

ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଅନ୍ୟାନ୍ୟ ପଛୁଆ ବର୍ଗ (ଓବିସି) ସାଂସଦ ଏବଂ ନେତାମାନଙ୍କର ଏକ ପ୍ରତିନିଧି ଦଳ ସାକ୍ଷାତ କରିଥିଲେ । ଓବିସି କମିଶନକୁ ସାମ୍ବିଧାନିକ ମାନ୍ୟତା ପ୍ରଦାନ କରିଥିବାରୁ ଏହି ପ୍ରତିନିଧିଦଳ ପ୍ରଧାନମନ୍ତ୍ରୀଙ୍କୁ ସମ୍ବର୍ଦ୍ଧିତ କରିଥିଲେ । ପ୍ରତିନିଧି ଦଳର ସଦସ୍ୟମାନେ କହିଥିଲେ ଯେ ଏହି ଐତିହାସିକ ପଦକ୍ଷେପ ଓବିସି ସମୁଦାୟକୁ ସୁଦୃଢ଼ କରିବ । ସେମାନଙ୍କ ପ୍ରଶଂସାସୂଚକ ଶବ୍ଦ ଏବଂ ସମର୍ଥନ ଲାଗି ପ୍ରଧାନମନ୍ତ୍ରୀ ଏହି ପ୍ରତିନିଧି ଦଳକୁ କୃତଜ୍ଞତା ଜଣାଇଥିଲେ । ତୃଣମୂଳ ସ୍ତରରୁ ଓବିସି ସମୁଦାୟଙ୍କ କଲ୍ୟାଣ ଲାଗି କାର୍ଯ୍ୟ ଜାରି ରଖିବା ନିମନ୍ତେ ପ୍ରଧାନମନ୍ତ୍ରୀ ଏହି ପ୍ରତିନିଧିଦଳକୁ ଉତ୍ସାହିତ କରିଥିଲେ । ଓବିସି ସମୁଦାୟକୁ ସେମାନଙ୍କ ଅଧିକାର ସମ୍ପର୍କରେ ସଚେତନ କରାଇବା ଲାଗି ପ୍ରଧାନମନ୍ତ୍ରୀ ଏହି ପ୍ରତିନିଧି ଦଳକୁ ଆହ୍ୱାନ କରିଥିଲେ । କେନ୍ଦ୍ର ମନ୍ତ୍ରୀ ଶ୍ରୀ ଧର୍ମେନ୍ଦ୍ର ପ୍ରଧାନ ଏବଂ କେନ୍ଦ୍ର ରାଷ୍ଟ୍ରମନ୍ତ୍ରୀ (ସ୍ୱାଧୀନ ଦାୟିତ୍ୱ) ଶ୍ରୀ ସନ୍ତୋଷ ଗଙ୍ଗୱାର ମଧ୍ୟ ଏହି ଅବସରରେ ଉପସ୍ଥିତ ଥିଲେ ।
ନିୟୋଜନ କ୍ଷେତ୍ରରେ ଭାରତ-ସିଙ୍ଗାପୁର ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ସହରୀ ନିୟୋଜନ ଏବଂ ବିକାଶ କ୍ଷେତ୍ରରେ ସହଯୋଗ ଲାଗି ଭାରତ ଏବଂ ସିଙ୍ଗାପୁର ମଧ୍ୟରେ ସ୍ୱାକ୍ଷରିତ ବୁଝାମଣାକୁ ପିଛିଲା ଭାବେ ଅନୁମୋଦନ କରିଛନ୍ତି । ଏହି ବୁଝାମଣା 31 ମେ, 2018ରେ ସ୍ୱାକ୍ଷରିତ ହୋଇଥିଲା । ସହରୀ ବିକାଶ ଏବଂ ପରିଚାଳନା ଏବଂ ଅନ୍ୟ କ୍ଷେତ୍ରରେ ସିଙ୍ଗାପୁର ଏଜେନ୍ସିଗୁଡ଼ିକର ବିଶେଷଜ୍ଞତାର ଲାଭ ନେବା ଲାଗି ନଗରପାଳିକା ସଂସ୍ଥାଗୁଡ଼ିକ ସହିତ କେନ୍ଦ୍ର ଏବଂ ରାଜ୍ୟ ସରକାରଙ୍କ ଏଜେନ୍ସିଗୁଡ଼ିକୁ ସହାୟତା ଦେବା ଏବଂ ଏପରି ସହରୀ ସଂରକ୍ଷଣ, ମିଶନରେ ସହଯୋଗ କରିବା ଏହି ବୁଝାମଣାପତ୍ରର ଉଦ୍ଦେଶ୍ୟ । ଏହାକୁ ନୀତି ଆୟୋଗରେ କ୍ଷମତା ସୃଷ୍ଟି ହେବ ଏବଂ ସାକ୍ଷ୍ୟ ଆଧାରିତ ନୀତି ପ୍ରଣୟନ, ମୂଲ୍ୟାଙ୍କନ ଆଦିରେ ଅଧିକାରୀମାନେ ଦକ୍ଷତା ସମ୍ପନ୍ନ ହୋଇପାରିବେ । ଏଥିସହିତ ନୀତି ଆୟୋଗଙ୍କୁ ଆହୁରି ଅଧିକ ପ୍ରଭାବୀ ଢଙ୍ଗରେ ଚିନ୍ତନମଣ୍ଡଳୀର ଭୂମିକା ତୁଲାଇବାରେ ସହାୟତା ମିଳିପାରିବ । ବୁଝାମଣା ଅନ୍ତର୍ଗତ ନିୟୋଜନ କ୍ଷେତ୍ରରେ କ୍ଷମତା ନିର୍ମାଣ କାର୍ଯ୍ୟକ୍ରମ ଜାରି ରହିବ, ଏଥିରେ ସହରୀ ନିୟୋଜନ, ଜଳ ଏବଂ ବର୍ଜ୍ୟ ଜଳ ପରିଚାଳନା, କଠିନ ବର୍ଜ୍ୟବସ୍ତୁ ପରିଚାଳନା, ପରିବହନ ବ୍ୟବସ୍ଥା ଏବଂ ଜନ ପାଣ୍ଠି ଯୋଗାଣ (ସରକାରୀ ଘରୋଇ ଭାଗିଦାରୀ)ର କାର୍ଯ୍ୟ କରାଯିବ । ପ୍ରମୁଖ ପ୍ରଭାବ : ଏହି ବୁଝାମଣା ଦ୍ୱାରା ଶ୍ରେଷ୍ଠ ପ୍ରଚଳନ ଜ୍ଞାନର ପ୍ରସାର ହେବ, କ୍ଷମତା ନିର୍ମାଣ ଏବଂ ଏବଂ ସହରୀ ନିୟୋଜନ, ଜଳ ଏବଂ ବର୍ଜ୍ୟ ଜଳ ପରିଚାଳନା, କଠିନ ଆବର୍ଜନା ପରିଚାଳନା, ପରିବହନ ବ୍ୟବସ୍ଥା ଏବଂ ଜନ ପାଣ୍ଠି ଯୋଗାଣ (ସରକାରୀ ଏବଂ ଘରୋଇ ଭାଗିଦାରୀ)କୁ ସହାୟତା ମିଳିପାରିବ । କେନ୍ଦ୍ର ସରକାର, ରାଜ୍ୟ ସରକାର ଏବଂ ସହରୀ ସ୍ଥାନୀୟ ସଂସ୍ଥାର ଅଧିକାରୀମାନଙ୍କୁ ପ୍ରତ୍ୟକ୍ଷ ଭାବେ ଜ୍ଞାନର ଆଧାର ବଢ଼ାଇବା ଲାଗି ଅବସର ମିଳିବ ଏବଂ ଏହି ଲାଭ ସହରୀ ନାଗରିକ ସୁବିଧା ରୂପରେ ଦେଖିବାକୁ ମିଳିବ ।
ତ୍ରିମୁଖ ଅଣୁଅସ୍ତ୍ରବାହୀ ଆଇଏନଏସ ଅରିହନ୍ତର ନାବିକଙ୍କୁ ସମ୍ମାନିତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସାମରିକ ଦୃଷ୍ଟିରୁ ଶକ୍ତିଶାଳୀ ପ୍ରହାରକାରୀ ତ୍ରିମୁଖ ଅଣୁଅସ୍ତ୍ରବାହୀ ବୁଡାଜାହାଜ (ଏସଏସବିଏନ) ଆଇଏନଏସ ଅରିହନ୍ତର ନାବିକମାନଙ୍କୁ ଭେଟିଛନ୍ତି । ନିକଟରେ ଏହି ବୁଡାଜାହାଜ ତାର ପ୍ରଥମ ଅବରୋଧି ପଇଁତରା ଅଭ୍ୟାସ (Deterrence Patrol) ସମ୍ପନ୍ନ କରିଛି । ଏହି ବୁଡାଜାହାଜ ନିଜର ଅଭ୍ୟାସରେ ଭାରତର ତ୍ରିମୁଖ ପରମାଣୁ ରକ୍ଷା କାର୍ଯ୍ୟକୁ ସଂପୂର୍ଣ୍ଣ ରୂପେ ପ୍ରତିଷ୍ଠା କରିପାରିଛି । ଆଇଏନଏସ ଅରିହନ୍ତର ସଫଳ ଅଭିଯାନ ଦ୍ଵାରା ଭାରତର ପରମାଣୁ ତ୍ରିମୁଖ ପ୍ରତିଷ୍ଠାର ମହତ୍ଵ ଉପରେ ଆଲୋକପାତ କରି ପ୍ରଧାନମନ୍ତ୍ରୀ ଆଇଏନଏସ ଅରିହନ୍ତର ସମସ୍ତ କର୍ମୀ ଏବଂ ଅଭିଯାନ ସହ ଜଡିତ ବ୍ୟକ୍ତିବିଶେଷମାନଙ୍କୁ ଶୁଭେଚ୍ଛା ଜଣାଇଥିଲେ । ସେ ଏହା ମଧ୍ୟ କହିଥିଲେ ଯେ, ଏହି ଉପଲବ୍ଧି ଦ୍ଵାରା ଭାରତ ସେହି ବଛା ବଛା ରାଷ୍ଟ୍ରଗୁଡିକ ମଧ୍ୟରେ ଆଗଧାଡିରେ ଛିଡା ହୋଇପାରିଛି ଯେଉଁମାନେ ଏସଏସବିଏନର ଡିଜାଇନ, ପ୍ରସ୍ତୁତି ଓ ପରିଚାଳନା କରିବାର କ୍ଷମତା ରଖିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ, ସ୍ଵଦେଶୀ ଭାବେ ଏସଏସବିଏନର ନିର୍ମାଣ ଏବଂ ଏହାର ସଫଳ ପରିଚାଳନା କ୍ଷମତାର ବିକାଶ ହେଉଛି ଭାରତର ପ୍ରଯୁକ୍ତିଗତ ସାମର୍ଥ୍ୟ ଏବଂ ସମସ୍ତ ସମ୍ପୃକ୍ତ ସଂସ୍ଥା ଓ ବ୍ୟକ୍ତିବିଶେଷମାନଙ୍କ ମଧ୍ୟରେ ଅଭୂତପୂର୍ବ ସମନ୍ଵୟର ପ୍ରତୀକ । ଦେଶର ସୁରକ୍ଷାକୁ ଅତ୍ୟଧିକ ସୁଦୃଢ କରୁଥିବା ଏହି ଉପଲବ୍ଧି ଲାଗି ସମର୍ପଣ ଓ ପ୍ରତିବଦ୍ଧତାର ସହ କାମ କରିଥିବା ସମସ୍ତ ସମ୍ପୃକ୍ତ ସଂସ୍ଥା ଏବଂ ବ୍ୟକ୍ତିବିଶେଷଙ୍କୁ ପ୍ରଧାନମନ୍ତ୍ରୀ ଧନ୍ୟବାଦ ଜଣାଇଥିଲେ । ପ୍ରଧାନମନ୍ତ୍ରୀ ଭାରତର ସୈନିକମାନଙ୍କ ସାହାସ, ସମର୍ପଣ ତଥା ଭାରତୀୟ ବୈଜ୍ଞାନିକମାନଙ୍କ ପ୍ରତିଭା ଓ ପ୍ରତିବଦ୍ଧତାକୁ ଉଚ୍ଚ ପ୍ରଶଂସା କରିଥିଲେ । ଏମାନଙ୍କ ଅବିରତ ପ୍ରୟାସ ଯୋଗୁଁ ପରମାଣୁ ପରିକ୍ଷଣର ବୈଜ୍ଞାନିକ ଉପଲବ୍ଧି ଏକ ଅତ୍ୟନ୍ତ ଜଟିଳ ଏବଂ ବିଶ୍ଵସନୀୟ ପରମାଣୁ ତ୍ରିମୁଖରେ ପରିଣତ ହେବାର ଦୁଷ୍କର କାର୍ଯ୍ୟ ସମ୍ଭବ ହୋଇପାରିଛି । ଏହି ନୂତନ ଉପଲବ୍ଧି ଫଳରେ ଭାରତ ଦ୍ଵାରା ପରମାଣୁ ତ୍ରିମୁଖ ପ୍ରତିଷ୍ଠା କରାଯିବା ଲାଗି ଆବଶ୍ୟକ କ୍ଷମତା ଏବଂ ଦୃଢତା ସମ୍ପର୍କରେ ଉଠିଥିବା ସମସ୍ତ ପ୍ରଶ୍ନ ଓ ସନ୍ଦେହ ଦୂର ହୋଇପାରିଛି । ପ୍ରଧାନମନ୍ତ୍ରୀ କହିଥିଲେ ଯେ, ଭାରତର ଲୋକମାନେ “ଶକ୍ତିମାନ ଭାରତ” (ଶକ୍ତିଶାଳୀ ଭାରତ) ଏବଂ ନୂତନ ଭାରତ ନିର୍ମାଣ ଲାଗି ଆକାଂକ୍ଷା ରଖିଛନ୍ତି । ଏଥିପାଇଁ ଭାରତୀୟମାନେ ଅନବରତ ପ୍ରୟାସ ମାଧ୍ୟମରେ ଅନେକ ଆହ୍ଵାନକୁ ସଫଳତା ପୂର୍ବକ ମୁକାବିଲା କରିଛନ୍ତି । ପ୍ରଧାନମନ୍ତ୍ରୀ ଏଥିପ୍ରତି ମଧ୍ୟ ଗୁରୁତ୍ଵାରୋପ କରିଥିଲେ ଯେ, ଏକ ସଶକ୍ତ ଭାରତ କେବଳ 120 କୋଟିରୁ ଉର୍ଦ୍ଧ୍ଵ ଭାରତୀୟମାନଙ୍କ ଆଶା ଓ ଆକାଂକ୍ଷାକୁ ପୂରଣ କରିବ ନାହିଁ, ବରଂ ଆଜିର ଅନିଶ୍ଚିତତା ଏବଂ ଆଶଙ୍କାରେ ପରିପୂରଣ ବିଶ୍ଵଶାନ୍ତି ଓ ସ୍ଥିରତା ଲାଗି ଆଧାରସ୍ତମ୍ଭ ପ୍ରତିଷ୍ଠା କରିବ । ପ୍ରଧାନମନ୍ତ୍ରୀ ସମସ୍ତ ଉପସ୍ଥିତ ବ୍ୟକ୍ତିବିଶେଷ ତଥା ସେମାନଙ୍କ ପରିବାରବର୍ଗଙ୍କୁ ଦୀପାବଳି ପାଇଁ ଶୁଭକାମନା ମଧ୍ୟ ଜଣାଇଥିଲେ । ସେ ଏହି ଆଶା ମଧ୍ୟ ବ୍ୟକ୍ତ କରିଥିଲେ ଯେ, ଯେପରି ଆଲୋକ ଅନ୍ଧକାର ଏବଂ ଭୟକୁ ଦୂର କରିଥାଏ ସେହିପରି ଆଇଏନଏସ ଅରିହନ୍ତ ମଧ୍ୟ ଦେଶକୁ ନିର୍ଭୟ ପ୍ରଦାନ କରିବ । ଏକ ଉତ୍ତରଦାୟୀ ରାଷ୍ଟ୍ରଭାବେ ଦେଶର ପରମାଣୁ କମାଣ୍ଡ ପ୍ରାଧିକରଣ ଅଧୀନରେ ଭାରତ ଏକ ସୁଦୃଢ ପରମାଣୁ କମାଣ୍ଡ ଏବଂ ନିୟନ୍ତ୍ରଣ ଢାଞ୍ଚା, ପ୍ରଭାବଶାଳୀ ସୁରକ୍ଷା ବ୍ୟବସ୍ଥା ଏବଂ ସଂପୂର୍ଣ୍ଣ ରାଜନୈତିକ ନିୟନ୍ତ୍ରଣକୁ ପ୍ରତିଷ୍ଠା କରିଛି । ସ୍ଵର୍ଗତ ପ୍ରଧାନମନ୍ତ୍ରୀ ଶ୍ରୀ ବାଜପେୟୀଙ୍କ ଅଧ୍ୟକ୍ଷତାରେ ଗତ 04.01.2003ରେ ସୁରକ୍ଷା ସଂକ୍ରାନ୍ତ କ୍ୟାବିନେଟ ବୈଠକରେ ନିର୍ଦ୍ଧାରଣ ହୋଇଥିବା ନୀତି ଅନୁଯାୟୀ ପ୍ରାମାଣିକ ସର୍ବନିମ୍ନ ଅବରୋଧ କ୍ଷମତା ସଂସ୍ଥାପନ ଏବଂ ପ୍ରଥମେ ପରମାଣୁ ଅସ୍ତ୍ର ବ୍ୟବହାର ନ କରିବା ଲାଗି ଭାରତ ପ୍ରତିବଦ୍ଧ ପ୍ରକଟ କରିଛି ।
ଜାପାନର ପୂର୍ବତନ ପ୍ରଧାନମନ୍ତ୍ରୀ ଶିଞ୍ଜୋ ଆବେଙ୍କ ରାଷ୍ଟ୍ରୀୟ ଅନ୍ତିମ ସଂସ୍କାରରେ ଅଂଶଗ୍ରହଣ କରିବା ଲାଗି ଆଜି ରାତିରେ ଟୋକିଓ ଅଭିମୁଖେ ଯାତ୍ରା କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାତିରେ ଟୋକିଓ ଅଭିମୁଖେ ଯାତ୍ରା କରିବେ । ସେ ଜାପାନର ପୂର୍ବତନ ପ୍ରଧାନମନ୍ତ୍ରୀ ଶିଞ୍ଜୋ ଆବେଙ୍କ ରାଷ୍ଟ୍ରୀୟ ଅନ୍ତିମ ସଂସ୍କାରରେ ଅଂଶଗ୍ରହଣ କରିବା ଲାଗି ଜାପାନ ଅଭିମୁଖେ ଯାଉଛନ୍ତି । ପ୍ରଧାନମନ୍ତ୍ରୀ ଏକାଧିକ ଟୁଇଟ୍‌ କରି କହିଛନ୍ତି ଯେ; ‘‘ଜାପାନର ପୂର୍ବତନ ପ୍ରଧାନମନ୍ତ୍ରୀ, ମୋର ପ୍ରିୟ ବନ୍ଧୁ ଏବଂ ଭାରତ-ଜାପାନ ବନ୍ଧୁତାର ଜଣେ ମହାନାୟକଙ୍କ ରାଷ୍ଟ୍ରୀୟ ଅନ୍ତିମ ସଂସ୍କାରରେ ଅଂଶଗ୍ରହଣ କରିବା ଲାଗି ମୁଁ ଆଜି ରାତିରେ ଟୋକିଓ ଅଭିମୁଖେ ଯାତ୍ରା କରୁଛି ।’’ ‘‘ସବୁ ଭାରତୀୟଙ୍କ ପକ୍ଷରୁ ପ୍ରଧାନମନ୍ତ୍ରୀ କିଶିଦା ଏବଂ ଶ୍ରୀମତୀ ଆବେଙ୍କୁ ମୁଁ ମୋର ହାର୍ଦ୍ଦିକ ସମବେଦନା ବ୍ୟକ୍ତ କରିବି । ଆବେ ସାନଙ୍କ ପରିକଳ୍ପନା ଅନୁରୂପ ଭାରତ-ଜାପାନ ସମ୍ପର୍କକୁ ଆହୁରି ସୁଦୃଢ଼ କରିବା ଲାଗି ଆମେ ପ୍ରୟାସ ଜାରି ରଖିବୁ । @kishida230’’
ଭାରତ-ସୋମାଲିଆ ମଧ୍ୟରେ ବନ୍ଦୀ ପ୍ରତ୍ୟର୍ପଣ ବୁଝାମଣା ପ୍ରସ୍ତାବକୁ କ୍ୟାବିନେଟ ମୋହର

ଦୁଇ ଦେଶର ବନ୍ଦୀମାନଙ୍କୁ ପରସ୍ପର ମଧ୍ୟରେ ପ୍ରତ୍ୟର୍ପଣ କରିବା ଲାଗି ଭାରତ-ସୋମାଲିଆ ମଧ୍ୟରେ ବୁଝାମଣା ହେବ । ଏହି ବୁଝାମଣା ପ୍ରସ୍ତାବ ଏବଂ ଏହାର ପରବର୍ତ୍ତୀ ଅନୁସମର୍ଥନକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ପ୍ରଦାନ କରାଯାଇଛି । ବୁଝାମଣା ଫଳରେ ସୋମାଲିଆରେ ବନ୍ଦୀ ଜୀବନ ବିତାଉଥିବା ଭାରତୀୟମାନଙ୍କୁ ନିଜ ଦେଶକୁ ଅଣାଯିବ ଏବଂ ଭାରତରେ ବନ୍ଦୀଥିବା ସୋମାଲି ନାଗରିକମାନଙ୍କୁ ସେହି ଦେଶକୁ ପଠାଯିବ । ବର୍ତ୍ତମାନ ସୁଦ୍ଧା ଭାରତ ସରକାର ପାରସ୍ପରିକ ବନ୍ଦୀ ବିନିମୟ ପାଇଁ ବ୍ରିଟେନ, ମରିସସ, ବୁଲଗାରିଆ, ବ୍ରାଜିଲ, ଇସ୍ରାଏଲ, ବୋସନିଆ ଓ ହେର୍ଜେଗୋବିନା, ମିଳିତ ଆରବ ଅମିରତନ୍ତ୍ର (ୟୁଏଇ), ଇଟାଲୀ, ତୁର୍କୀ, ମାଳଦ୍ୱୀପ, ଥାଇଲାଣ୍ଡ, ରୁଷିଆ, କୁଏତ, ଭିଏତନାମ, ଅଷ୍ଟ୍ରେଲିଆ, ହଂକଂ, କାତାର, ମଙ୍ଗୋଲିଆ, କାଜକାସ୍ତାନ, ବାହାରିନ ଓ ଏସ୍ତୋନିଆ ସହ ରାଜିନାମା କରି ସାରିଛି । 2004 ପୂର୍ବରୁ ଦେଶରେ ଏଭଳି ଆଇନ ନଥିଲା । ବନ୍ଦୀ ପ୍ରତ୍ୟର୍ପଣ ଆଇନ ଅନୁମୋଦିତ ହେବାପରେ ଭାରତ ଏହିସବୁ ଦେଶମାନଙ୍କ ସହ ବନ୍ଦୀ ବିନିମୟ ବୁଝାମଣା କରିଛି । ଯାହାଫଳରେ କି ସମ୍ପୃକ୍ତ ଦେଶଗୁଡିକରେ ବନ୍ଦୀ ଜୀବନ ବିତାଉଥିବା ଭାରତୀୟମାନଙ୍କୁ ଅବଶିଷ୍ଟ ସମୟ ପାଇଁ ଭାରତ ଅଣାଯାଇ ପାରିବ ଏବଂ ନିଜ ଦେଶରେ ସେମାନେ ସମ୍ପର୍କୀୟମାନଙ୍କ ସଂସ୍ପର୍ଶରେ ଆସିପାରିବେ । ସେହିପରି ଅନ୍ୟ ଦେଶମାନେ ମଧ୍ୟ ଭାରତରେ ଥିବା ବନ୍ଦୀମାନଙ୍କୁ ସେମାନଙ୍କ ଦେଶକୁ ନେଇପାରିବେ ।
ପ୍ରଧାନମନ୍ତ୍ରୀଙ୍କ ସହ କଥାବାର୍ତ୍ତା ହେଲେ ଶ୍ରୀଲଙ୍କା ରାଷ୍ଟ୍ରପତି ଶ୍ରୀ ମୈତ୍ରୀପାଳ ସିରିସେନା,

ଶ୍ରୀଳଙ୍କାର ରାଷ୍ଟ୍ରପତି ମୈତ୍ରୀପାଳ ସିରିସେନା କିଛି କ୍ଷଣ ପୂର୍ବରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହିତ ଟେଲିଫୋନ ଯୋଗେ କଥାବାର୍ତ୍ତା କରି ଜାମ୍ମୁ-କାଶ୍ମୀରର ଉରି ଆତଙ୍କବାଦୀ ଆକ୍ରମଣ ଘଟଣାରେ ଦୁଃଖ ଓ ଶୋକ ପ୍ରକଟ କରିଛନ୍ତି । ରାଷ୍ଟ୍ରପତି ସିରିସେନା ଏହି ସୀମାପାର ଆତଙ୍କବାଦ ଘଟଣାକୁ ଦୃଢ ଭାବେ ନିନ୍ଦା କରିବା ସହ ମୃତକଙ୍କ ପରିଜନମାନଙ୍କୁ ସମବେଦନା ଜଣାଇଛନ୍ତି । ଏହି ଅଞ୍ଚଳରେ ଆତଙ୍କବାଦର ଭୟ ଓ ବାତାବରଣକୁ ବିଲୋପ କରିବା ଦିଗରେ ସବୁ ରାଷ୍ଟ୍ର ନିରନ୍ତର ସହଯୋଗ କରିବାର ଆବଶ୍ୟକତା ଉପରେ ଗୁରୁତ୍ଵ ଦେଇ ଦୁଇ ରାଷ୍ଟ୍ର ନେତା ଆଲୋଚନା କରିଥିଲେ ।
ମୌସୁମୀ ଅଧିବେଶନ - 2016  ଆରମ୍ଭ ପୂର୍ବରୁ ସଂସଦ ବାହାରେ ପ୍ରଧାନମନ୍ତ୍ରୀଙ୍କ ପ୍ରେସ ବିବୃତି

ଆପଣମାନଙ୍କୁ ମୋର ନମସ୍କାର । ଏଇ ଅଗଷ୍ଟ 15 ଦେଶ ସ୍ୱାଧୀନତାର 70ତମ ବର୍ଷ । ଏହାର ସ୍ମୃତି ରକ୍ଷା କରିବା ଏକ ପ୍ରମୁଖ ମାଇଲଖୁଣ୍ଟ ହେବ । ଏହି ଅଧିବେଶନ ଅଗଷ୍ଟ 15 ପୂର୍ବରୁ ଆରମ୍ଭ ହେଉଥିବାରୁ ଏହା ଅତ୍ୟନ୍ତ ଗୁରୁତ୍ୱପୂର୍ଣ୍ଣ । ଏହି ଅଧିବେଶନରେ ଦେଶ ପାଇଁ ନିଜ ଜୀବନ ଉତ୍ସର୍ଗ କରିଥିବା ସ୍ୱାଧୀନତା ସଂଗ୍ରାମୀମାନଙ୍କ ସ୍ମୃତିଚାରଣ କରାଯିବ । ଆମ ସ୍ୱାଧିନତାର 70 ବର୍ଷର ଯାତ୍ରା କାଳରେ ଏହି ଅଧିବେଶନ ନୂତନ ଶୀର୍ଷକୁ ଛୁଇଁବ । ଦେଶକୁ ନୂତନ ଗତି ମିଳୁ, ଅତ୍ୟନ୍ତ ଉତ୍ତମ ସ୍ତରର ଆଲୋଚନା ହେଉ, ଗୁରୁତ୍ୱପୂର୍ଣ୍ଣ ନିଷ୍ପତ୍ତି ହେଉ, ଦୃତ ଗତିରେ ଦେଶ ଆଗକୁ ବଢୁ । ସେଥିପାଇଁ ଆମେ ସମସ୍ତେ ସଂସଦରେ ହାତରେ ହାତ ମିଶାଇ ଦେଶକୁ ନୂତନ ସଂବେଗ ଏବଂ ଦିଗ ଦେବାର ଆବଶ୍ୟକତା ରହିଛି । ମୋର ବିଶ୍ୱାସ ଯେ ସମସ୍ତ ଦଳ, ବିଗତ କିଛି ଦିନରୁ ସମସ୍ତଙ୍କ ସହିତ ପୃଥକ ପୃଥକ ଚର୍ଚ୍ଚା ମଧ୍ୟ କରାଯାଉଛି, ସାମୂହିକ ଚର୍ଚ୍ଚା ହେଉଛି । ଏଥିରୁ ଜଣାଯାଉଛି ଯେ ସମସ୍ତେ ଚାହୁଁଛନ୍ତି ଉତ୍ତମରୁ ଉତ୍ତମ ନିଷ୍ପତ୍ତି କରାଯାଉ, ଦୃତ ଗତିରେ ଦେଶକୁ ଅଗ୍ରସର ହେବାକୁ ଅଛି । ଆପଣ ସମସ୍ତଙ୍କୁ ଅନେକ ଅନେକ ଶୁଭକାମନା । ଧନ୍ୟବାଦ ।
ଅତିରିକ୍ତ ସଚିବ ଏବଂ ଯୁଗ୍ମ ସଚିବମାନଙ୍କ ସହ ପ୍ରଧାନମନ୍ତ୍ରୀଙ୍କ ତୃତୀୟ ବାର୍ତ୍ତାଳାପ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତ ସରକାରଙ୍କ ଅଧୀନରେ କାର୍ଯ୍ୟରତ 80 ଜଣ ଅତିରିକ୍ତ ସଚିବ ଏବଂ ଯୁଗ୍ମ ସଚିବଙ୍କ ସହ ଶନିବାର ଦିନ ବାର୍ତ୍ତାଳାପ କରିଥିଲେ । ମୋଟ 5ଟି ବାର୍ତ୍ତାଳାପ ଶୃଙ୍ଖଳା ମଧ୍ୟରୁ ଏହା ଥିଲା ତୃତୀୟ । ଏହି ବାର୍ତ୍ତାଳାପ ସମୟରେ ଅଧିକାରୀମାନେ କୃଷି, ପାନୀୟ ଜଳ, ନାଗରିକ କୈନ୍ଦ୍ରିକ ପ୍ରଶାସନ, ନବସୃଜନ ଏବଂ ଶାସନତନ୍ତ୍ରରେ ଦଳଗତ କାର୍ଯ୍ୟପ୍ରଣାଳୀ, ପ୍ରକଳ୍ପ କାର୍ଯ୍ୟକାରୀତା, ଶିକ୍ଷା, ବିନିର୍ମାଣ, ଆଭ୍ୟନ୍ତରୀଣ ସୁରକ୍ଷା ଏବଂ ସୌର ଶକ୍ତି ଆଦି ବିଷୟରେ ନିଜ ନିଜର ଅଭିଜ୍ଞତା ବାଣ୍ଟିଥିଲେ । ପ୍ରକଳ୍ପ ଅନୁଧ୍ୟାନ ଲାଗି ପ୍ରଧାନମନ୍ତ୍ରୀ ତାଙ୍କର ପ୍ରଗତି ଉପକ୍ରମ ସମ୍ପର୍କରେ ଉଲ୍ଲେଖ କରିଥିଲେ । ବିନିର୍ମାଣ ପ୍ରସଙ୍ଗରେ ପ୍ରଧାନମନ୍ତ୍ରୀ କହିଥିଲେ ଭାରତରେ ଇଲେକ୍ଟ୍ରୋନିକ ବିନିର୍ମାଣ କ୍ଷେତ୍ର ବର୍ତ୍ତମାନ ଚିକିତ୍ସା ଉପକରଣ ନିର୍ମାଣ ପ୍ରତି ଗୁରୁତ୍ୱାରୋପ କରିବା ଆବଶ୍ୟକ । ସରକାର ଓ ଶାସନତନ୍ତ୍ରକୁ ଏକ ସଂଗଠିତ ସଂସ୍ଥାରେ ପରିଣତ କରିବା ଲାଗି ସକାରାତ୍ମକ କାର୍ଯ୍ୟ ପରିବେଶ ସୃଷ୍ଟି କରିବାର ଗୁରୁତ୍ୱ ଉପରେ ପ୍ରଧାନମନ୍ତ୍ରୀ ଆଲୋକପାତ କରିଥିଲେ । ସେ କହିଥିଲେ ଯେ ନୂଆ ଆଇନ ପ୍ରସ୍ତୁତ ହେଉଥିବାରୁ, ପୁରୁଣା ଆଇନଗୁଡ଼ିକର ସମୀକ୍ଷା କରାଯାଇ ଆବଶ୍ୟକ ହେଲେ ସେସବୁକୁ ଉଚ୍ଛେଦ କରାଯିବା ଦରକାର । ବର୍ତ୍ତମାନର ଜାଗତିକ ପରିସ୍ଥିତି ଭାରତ ସପକ୍ଷରେ ସକାରାତ୍ମକ ରହିଥିବା ଉଲ୍ଲେଖ କରି ପ୍ରଧାନମନ୍ତ୍ରୀ ଅଧିକାରୀମାନଙ୍କୁ 2022 ସୁଦ୍ଧା ଏକ ନୂଆ ଭାରତ ନିର୍ମାଣ ଲାଗି ସ୍ପଷ୍ଟ ଲକ୍ଷ୍ୟ ନେଇ କାର୍ଯ୍ୟ କରିବାକୁ ପରାମର୍ଶ ଦେଇଥିଲେ । ପ୍ରଧାନମନ୍ତ୍ରୀ ସଚିବ ସ୍ତରର ଅଧିକାରୀମାନଙ୍କୁ ଦେଶର 100 ଟି ସର୍ବାଧିକ ଅନଗ୍ରସର ଜିଲ୍ଲା ପ୍ରତି ବିଶେଷ ଗୁରୁତ୍ୱ ଦେଇ କାର୍ଯ୍ୟ କରିବାକୁ କହିଥିଲେ, ଯା’ଦ୍ୱାରା ଏହି ଜିଲ୍ଲାଗୁଡ଼ିକ ବିଭିନ୍ନ ବିକାଶ ମାନଦଣ୍ଡରେ ଜାତୀୟ ସ୍ତର ସହ ସମାନ ହୋଇପାରିବ ।